הסיבוב השני של אליפות ארצות הברית, הגרנד סלאם האחרון של שנת 2018, ננעל היום (שישי) לפנות בוקר. (שידורים ישירים לאורך כל האליפות ביורוספורט, יורוספורט 2 ויורוספורט פלייר).
עשר שנים אחרי הזכייה האחרונה באליפות ארה"ב, רוג'ר פדרר (2) המשיך במסע להשבת התואר וגבר בקלות יחסית על בנואה פר הצרפתי (56 בעולם) 5:7, 4:6, 4:6.
גם נובאק דג'וקוביץ' (6), שהגיע לטורניר במצב רוח מצוין אחרי הזכייה בווימבלדון, המשיך לסיבוב הבא. אחרי ששרד מותחן מול מרטון פוצ'וביץ' בסיבוב הקודם, הוא התגבר על טניס סנדגרן האמריקאי (61 בעולם) עם 1:6, 3:6, 7:6 (2), 2:6 אחרי קצת פחות משלוש שעות.
סשה זברב הגרמני, המדורג רביעי בעולם, עדיין לא הצליח לעבור את רבע הגמר בטורניר גרנד סלאם וגם בפעם היחידה שהוא הגיע לשמונת הגדולים (ברולאן גארוס השנה) הוא עשה את זה אחרי שהתיש את עצמו עם משחקים של חמש מערכות. בארצות הברית עד כה הוא מצליח לעבור בצורה חלקה. זברב עלה לסיבוב השלישי עם 4:6, 4:6, 2:6 מול ניקולא מאהו הצרפתי הוותיק (131 בעולם), שעלה לטורניר כלאקי לוזר. גם מארין צ'יליץ' הקרואטי (7), האלוף מ-2014, המשיך הלאה אחרי ניצחון קליל על הוברט הורקץ' הפולני (109 בעולם) 2:6, 0:6, 0:6.
המדורגת הבכירה בטורניר אחרי הדחתה המוקדמת של סימונה האלפ, קרוליין ווזניאקי (2), ידעה שצפוי לה קרב לא קל נגד לסיה צורנקו האוקראינית (36 בעולם), אך היא לבטח לא ציפתה לסיים את דרכה כבר בסיבוב השני. הדנית התקשתה, והפסידה 6:4 במערכה הראשונה. לשנייה היא כבר הגיעה באפיסת כוחות, וצורנקו ניצלה זאת כדי לנצח 2:6 ולהדיח את המדורגת שנייה כבר בסיבוב השני.
אנג'ליק קרבר הגרמנייה (4) אמנם הפסידה חמישה משחקונים ברציפות, אבל לבסוף גברה על יוהאנה לארסון השבדית (82 בעולם), 2:6, 7:5, 4:6..
פטרה קביטובה, המדורגת חמישית בעולם, נזקקה לשעה ועוד 48 דקות על מנת לנצח 5:7, 3:6 את יפאן וואנג הסינית (90). הצ'כית תנסה לשחזר את ההישג שלה מהשנה שעברה, אז הגיעה עד לרבע הגמר, ואפילו להתעלות עליו.
גם מריה שראפובה (21), שפתחה את הטורניר ברגל ימין כשעצרה את הסינדרלה משוויץ פטי שנידר בת ה-39,העפילה לסיבוב השלישי אחרי ניצחון 2:6, 5:7 על סורנה כירסטאה הרומנייה (51 בעולם).
קרולין גרסיה הצרפתייה, המדורגת שישית בעולם, הצליחה לשרוד קרב צמוד מול מוניקה פואיג הפורטו ריקנית ובסופו ניצחה 2:6, 6:1, 4:6. קיקי ברטנס ההולנדית (13) לא ממש התקשתה בדרך ל-2:6, 1:6 מול פרנצ'סקה די לורנצו (193).